Konferenca e Koalicionit të Imigrantëve
Grumbullime të tilla shërbejnë për të vënë theksin tek shqetësimet politike, ligjore, dhe humanitare të imigrantëve
Mbi 4 milion imigrantë jetojnë në New York. Zyrtarë të qeverisë, përfaqësues të imigrantëve, si dhe anëtarë të komunitetit shpesh herë kanë shkuar në konferenca që e vënë theksin tek shqetësimet e tyre politike, ligjore, dhe humanitare. Por deri më tani, këto konferenca nuk kanë qenë shumë të frytshme. Korrespondenti i Zërit të Amerikës, Adam Phillips, ishte në një konferencë që kishte për qëllim përmirësimin e këtyre takimeve. Ishte koha e pushimit të drekës në një qendër të takimeve në Mahattan ku prej katër orësht po organizohej konferenca me titullin - “This Land is Your Land Too” “Kjo është toka jote, gjithashtu”. Cesar A. Perales, sekretar i shtetit të Nju Jorkut, ishte i prekur nga shumëllojshmëria e njerëzve që kishin ardhur në këtë tubim. Është e lehtë të kuptosh përse imigrantët duan të ndjehen të mirëseardhur, thotë Perales, dhe që mikëpritja e emigrantëve është në interesin ekonomik të Nju Jorkut. Nisha Agarwal, komisionere e marrdhënieve të imigrantëve të Nju Jorkut, dëshiron që të lehtësojë qëndrimin e imigrantëve. Ajo mbështet reformat e imigracionit që lehtësojnë përfitimin e nënshtetësisë. Zonja Agarwal thotë që rregullat e tanishme janë shumë burokratike dhe përbëjnë një katastrofë humanitare. Ajo thotë se studimet e fundit tregojnë se një në katër emigrantë të rinj përmbushnin kushtet për të marrë nënshtetësinë, mirëpo ata nuk janë në dijeni. “ Avokatja Camille Mackler nga Koalicioni i Imigrantëve të Nju Jorkut, tha se përhapja e informacioneve të sakta ligjore në zona urbane apo rurale mund të jetë mjaft sfiduese, për arsye të ndryshme. Përfaqësimi adekuat ligjor për imigrantët që jetojnë në periferi mund të jetë mjaft sfidues. Shumë nga këta imigrantë punojnë nëpër ferma, dhe nuk gjejnë kohë për të caktuar takime me avokatë gjatë ditës. Pa dokumente, ata nuk mund të marrin patentën e makinës. Kjo vështirëson takimet me avokatët që punojnë në qendër të Nju Jorkut. Për të përmirsuar gjendjen, koalicioni i imigrantëve të Nju Jorkut, nëpërmjet një programi të financuar nga qeveria, po trajnon përfaqësues të ndryshëm të imigrantëve që nuk janë juristë. Grupe të tjera mundësojnë orë të mësimit të gjuhës angleze dhe konsultojnë imigrantët lidhur me mundësitë e punësimit—e gjithë kjo e njehësuar me moton e programit - “Ky Vend, Është Edhe Vendi Yt.”